·Dabartinė padėtis ·Visą su GPGB informaciniais dokumentais susijusią veiklą ir toliau kontroliuoja 1997 m. įsteigtas Europos taršos integruotos prevencijos ir kontrolės biuras (EIPPCB, JRC dalis), kuriam pavesta organizuoti Europos Komisijos, ES valstybių narių, pramonės ir aplinkos nevyriausybinių organizacijų keitimąsi informacija apie geriausius prieinamus gamybos būdus (GPGB), naudojamus siekiant užkirsti kelią pramoninei taršai ir ją kontroliuoti. Biuras turi praktinės patirties, žinių ir įvairiapusiškumo, kad galėtų sklandžiai vykdyti šį procesą. Jis užtikrina, kad duomenys būtų patikimi, procesas būtų nešališkas ir kad informacija būtų apsaugota, todėl šį procesą gerai vertina valstybės narės, aplinkos apsaugos nevyriausybinės organizacijos ir pramonės atstovai. ·Šiuo metu (2022 m. kovo mėn. duomenimis) pirmiau nurodytas su GPGB informaciniais dokumentais susijusias užduotis vykdo penkiolika visą darbo dieną dirbančių mokslo darbuotojų, kuriems padeda sekretoriato / IT srities darbuotojai (2,5 etato). Taigi vienu metu gali būti nepertraukiamai rengiami ir peržiūrimi ne daugiau kaip maždaug aštuoni GPGB informaciniai dokumentai. Biuro veikla yra visiškai (100 %) finansuojama iš JRC institucinio biudžeto, be Aplinkos GD įnašų (nėra jokio administracinio susitarimo). ·2022 m. duomenimis, EIPPCB buvo parengęs 34 GPGB informacinius dokumentus, dauguma jų jau peržiūrėti ir atnaujinti. Kiekvienas GPGB informacinis dokumentas yra daugiamečio informacijos rinkimo ir keitimosi ja sektorinėse techninio darbo ad hoc grupėse, kuriose dirba daugiau kaip po 100 ekspertų, rezultatas. Kiekviename GPGB informaciniame dokumente yra skyrių / skirsnių, kuriuose aprašomi nauji gamybos būdai. ·Aplinkos GD remia EIPPCB darbą ir užtikrina, kad PITD būtų įgyvendinama ir vykdoma. Jis taip pat rengia būtinas gaires, įgyvendinimo aktus ir dalyvauja dialoguose su valstybėmis narėmis. Šioms užduotims atlikti reikalingi septyni etato ekvivalentai. ·ECHA šiuo metu neturi teisinių įgaliojimų atlikti jokių su PITD susijusių užduočių. Nepaisant to, pastaruosius kelerius metus atlikdamas GPGB informacinių dokumentų peržiūras EIPPCB reguliariai konsultavosi su ECHA, kuri suteikė įvairių su cheminėmis medžiagomis ir cheminių medžiagų valdymo metodais susijusių duomenų, aiškiai nepaskirdama išteklių šioms su GPGB informaciniais dokumentais susijusioms užduotims vykdyti. EIPPCB ir ECHA bendradarbiavimas GPGB informacinių dokumentų klausimais pradėtas 2017 m. kaip bandomasis tekstilės srities GPGB informacinio dokumento peržiūros projektas; pripažinta, kad jo rezultatai buvo labai teigiami. Be to, ECHA ad hoc dalyvavo su GPGB informaciniais dokumentais susijusioje veikloje. ECHA ilgalaikis dalyvavimas ir parama rengiant GPGB informacinius dokumentus ir GPGB yra labai svarbus siekiant holistiškai atsižvelgti į chemines medžiagas PITD reglamentuojamų įrenginių leidimuose, nuo jų buvimo (pirminėse ar antrinėse) žaliavose iki buvimo įrenginių išmetamuose teršaluose, taip pat jų atliekose ir šalutiniuose produktuose. ·Vykdant aplinkosaugos technologijų tikrinimo programą (ATVP), kurioje dalyvauja Europos inovacijos ir technologijos instituto valdomas tikrinimo įstaigų tinklas, šiuo metu tikrinamas mažesnių pramonės organizacijų naujoviškų aplinkosaugos technologijų veiksmingumas. Iki šiol ši programa GPGB informacinių dokumentų rengimo procese nebuvo naudojama. ·Geriausia pasirinkimo galimybė PITD taikymo srities išplėtimas ir tolesnis GPGB informacinių dokumentų aprėpties didinimas ateityje ·JRC priklausančio EIPPCB padėtis yra unikali ir jis bendradarbiauja daugelyje politikos sričių. Laikoma, kad dėl savo kompetencijos, patirties ir praktinių žinių JRC yra tinkamiausias vykdyti naujas ir išplėstines užduotis, susijusias su GPGB informaciniais dokumentais. Pramonės transformacijos ir išmetamųjų teršalų inovacijų centras (INCITE) yra nauja įstaiga, kuri suteiks pridėtinės vertės, nes joje bus sutelkiama su daugeliu ES inovacijų iniciatyvų susijusi informacija. Centras taip pat bus įvairių politikos sričių susitikimo vieta, kurioje bus galima nustatyti didesnės sinergijos galimybes. Kuriant INCITE, JRC bus užtikrinamas didesnis veiksmingumas ir sinergija, kurią užtikrins jo padėtis šalia EIPPCB, taip pat jo dalyvavimas rengiant GPGB informacinius dokumentus ir tvirti santykiai su pramonės atstovais. Be to, pasiūlyme peržiūrėti PITD taip pat numatytos naujų gamybos būdų ir su jais susijusių išmetamųjų teršalų kiekių ir aplinkosauginio veiksmingumo lygių koncepcijos bei su jomis susijusios teisinės pasekmės. Dėl to kyla susirūpinimas dėl duomenų konfidencialumo ir neskelbtinumo. JRC šioje srityje turi patirties. Kai kurios paprastos sekretoriato ir daug laiko reikalaujančios užduotys (suinteresuotųjų subjektų duomenų bazės atnaujinimas, patentų / programos „Europos horizontas“ / inovacijų fondų duomenų bazių stebėsena, su posėdžių organizavimu susijusios užduotys, leidiniai) galėtų būti perduodamos išorės paslaugų teikėjams. GPGB informacinių dokumentų aprėpties išplėtimas ateityje (cheminės medžiagos) ·Kaip rodo sėkmingas bendradarbiavimas dėl tekstilės gaminių GPGB informacinio dokumento, dėl savo patirties ECHA gali geriausiai atlikti su cheminių medžiagų valdymo sistema susijusias užduotis. ECHA turėtų užtikrinti, kad: - būtų tinkamai nustatomos (ir prireikus pasirenkamos) kiekvienam sektoriui / GPGB informaciniam dokumentui aktualios medžiagos. Tai apims tų medžiagų naudojimo pagal sektorius, kuriems taikomi GPGB informaciniai dokumentai, apibūdinimą, įskaitant geriausios praktikos, kaip rinkoje naudoti saugiausias alternatyvas, nustatymą. Dėl to pagerės įvairių teisės aktų (PITD, REACH, CLP) aiškumas ir nuoseklumas; - GPGB informacinių dokumentų procesuose būtų vartojama teisinga terminija (pavyzdžiui, cheminė medžiaga, technologinė medžiaga, žaliava); - su cheminėmis medžiagomis susiję GPGB (pavyzdžiui, pakaitalų naudojimo metodai) būtų techniškai patikimi; - EIPPCB rengiami įvadiniams posėdžiams ir galutiniam posėdžiui skirti aiškinamieji dokumentai būtų aktualūs kalbant apie chemines medžiagas; - EIPPCB būtų padedama susipažinti su informacija ECHA duomenų bazėje; - būtų padedama atsakyti į suinteresuotųjų subjektų klausimus arba pastabas, kai reikalingos ekspertinės žinios apie chemines medžiagas. ·Vadovaujantis tokiu integruotu požiūriu galima atsižvelgti į du Cheminių medžiagų strategijos tvarumui užtikrinti aspektus: 1) skatinti naudoti chemines medžiagas, kurias kuriant atsižvelgiama į saugą ir tvarumą, ir 2) siekti nulinės cheminės taršos aplinkoje. Todėl Komisija užtikrins, kad teisės aktais dėl pramoninių išmetamųjų teršalų būtų skatinama ES pramonėje naudoti saugesnes chemines medžiagas, reikalaujant vietoje atlikti rizikos vertinimą ir apribojant labai didelį susirūpinimą keliančių cheminių medžiagų naudojimą. ·Šiuo metu jokia kita ES įstaiga negali spręsti tokios sudėtingos užduoties. Dėl ECHA tvarkomos unikalios cheminių medžiagų duomenų bazės ir jos ekspertinių žinių apie informacijos gavybą ir paiešką toje duomenų bazėje ECHA gali geriausiai prisidėti prie GPGB informacinių dokumentų rengimo ir peržiūros proceso, kiek tai susiję su informacija apie chemines medžiagas. Be to, agentūra yra sukaupusi daug patirties ir žinių, kaip teikti technines ir mokslines rekomendacijas pramonei dėl cheminių medžiagų rizikos vertinimo. Todėl ECHA turi unikalią galimybę pateikti PITD reglamentuojamus įrenginius eksploatuojantiems ūkio subjektams gaires, kaip sudaryti ir tvarkyti cheminių medžiagų aprašus, kad būtų galima atlikti vietos lygmens rizikos vertinimą, kartu taikant REACH / PITD srityse įgytą patirtį, siekiant palengvinti REACH ir PITD integraciją. ·Nagrinėtos su INCITE susijusios galimybės - Sudaryti viešųjų pirkimų sutartis su konsultantais. Nors šis sprendimas turi privalumų, susijusių su lankstumu, jis nepanaikina Europos Komisijos naštos, susijusios su analitiniu ir priežiūros darbu. Komisijai reikalingas ilgalaikis dalyvavimas INCITE veikloje, kad būtų pasiekti perspektyvūs ir patikimi rezultatai. Taip yra dėl to, kad būtina pramonės transformacija, kurią vykdyti siekiama padėti persvarstyta PITD, dėl savo sudėtingumo ir investicijų apimties vyks daugiau nei vieną dešimtmetį. Be to, tam tikra informacija, kurią rinks INCITE, bus neskelbtina verslo informacija, o centro sėkmė priklausys nuo jo gebėjimo tvarkyti tokią informaciją. Pavesdama konsultantui rinkti ir analizuoti duomenis apie naujus gamybos būdus, Komisija atsidurtų keblioje padėtyje, susijusioje su dviem pirmiau minėtomis esminėmis problemomis, nes nebūtų užtikrinamas nei ilgalaikis dalyvavimas, nei suinteresuotųjų subjektų pritarimas. - ATVP (vykdomos Europos inovacijos ir technologijos instituto) darbuotojai gali administruoti tikrinimo procesą, tačiau turi ribotą patirtį taršos stebėsenos ir mažinimo bei švaresnių gamybos procesų srityse. ATVP yra priklausoma nuo tikrinimo įstaigų kompetencijos, o Komisija turi ribotus išteklius vadovauti tokiam darbui. Neseniai atlikus ATVP vertinimą nustatyta, kad sistemos diegimas vykdomas ribotai, todėl ji dar nėra plačiai pripažįstama visuose pramonės sektoriuose, o tai yra labai svarbu siekiant, kad GPGB informacinių dokumentų procesas būtų sėkmingas. Dėl ATVP valdymo struktūros (kelių tikrinimo įstaigų) gali būti sudėtinga nustatyti nekintamą procedūrą arba struktūrizuotą komunikacijos metodą, kuris palengvintų informacijos perdavimą tarp ES ATVP ir GPGB informacinių dokumentų techninės darbo grupės ir užtikrintų jos kokybę. - Europos aplinkos agentūra (EAA) turi labai specializuotos patirties teikti patikimą ir nepriklausomą informaciją apie aplinką (įskaitant taršos kainas), o jos žinias apie pramonės technologijas ir procesus reikės išplėsti ir tai užtruks. Tai būtų kitokio pobūdžio užduotis, nei nustatyta EAA reglamente. - Aplinkos GD turėtų sustiprinti savo gebėjimus ir pasitelkti išorės pagalbą, kad galėtų įveikti tokią sudėtingą užduotį. Šiuo atveju kiltų panašių problemų, kaip aprašyta pirmoje įtraukoje.